RBF บวก 3% โบรกชี้กำไร Q2 โต 21% แตะ 145 ลบ. รับยอดขายแกร่ง-ปรับราคาสินค้าหนุน
RBF วิ่ง 3% จับตากำไรไตรมาส 2 โต 21% แตะ 145 ลบ. อานิสงส์ยอดขายที่แข็งแกร่งของกลุ่มแป้งชุบทอด และการปรับขึ้นราคาขายหนุน
RBF วิ่ง 3% จับตากำไรไตรมาส 2 โต 21% แตะ 145 ลบ. อานิสงส์ยอดขายที่แข็งแกร่งของกลุ่มแป้งชุบทอด และการปรับขึ้นราคาขายหนุน
25 ก.ค. 2565

ผู้สื่อข่าวรายงานว่า วันนี้ (25 ก.ค.65) ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ณ เวลา 10:27 น. อยู่ที่ระดับ 12.30 บาท บวก 0.30 บาท หรือ 2.50% สูงสุดที่ระดับ 12.60 บาท ต่ำสุดที่ระดับ 12.10 บาท ด้วยมูลค่าการซื้อขาย 55.42 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (25 ก.ค.65) ว่า คาดกำไรไตรมาส 2 จะอยู่ที่ 145 ล้านบาท เพิ่มขึ้น 21% จากงวดเดียวกันของปีก่อน แต่ลดลง 13% จากไตรมาสก่อน โดยกำไรที่เพิ่มขึ้นจากงวดเดียวกันของปีก่อนมาจากยอดขายที่แข็งแกร่งของกลุ่มแป้งชุบทอด, การปรับขึ้นราคาขายและการประหยัดต่อขนาด ในขณะที่กำไรที่ลดลงจากไตรมาสก่อนเป็นผลจากปัจจัยฤดูกาล และไม่มีกำไรจากอัตราแลกเปลี่ยนจากที่มีกำไรจากอัตราแลกเปลี่ยน 13 ล้านบาทในไตรมาส 1
นอกจากนี้ธุรกิจเดิมของ RBF มีแนวโน้มดีขึ้นจากการที่แรงกดดันด้านต้นทุนลดลงดังนั้นทางฝ่ายวิจัยจึงได้ปรับเพิ่มคำแนะนำ RBF จาก “ขาย” เป็น “ถือ”